b'\n_START_ARTICLE_\nIlmaverso\n_START_PARAGRAPH_\nIlmaverso on kasvien maanpinnan yl\xc3\xa4puolelle nouseva varsi. Ilmaversot jaetaan ruohovartisiin ja puuvartisiin, mutta ryhmien v\xc3\xa4lill\xc3\xa4 ei ole selv\xc3\xa4\xc3\xa4 eroa. Monet tyviosistaan puuvartiset kasvit ovat latvaosistaan ruohomaisia._NEWLINE_Ruohovarsi on kaikilla yksivuotisilla kasveilla. Se on yhteytt\xc3\xa4v\xc3\xa4, puutumaton tai osaksi puutunut. Monivuotisilla ruohovartisilla kasveilla talvehtivat kylm\xc3\xa4talvisessa ilmastossa tavallisesti vain juuret ja maaversot sek\xc3\xa4 n\xc3\xa4iden silmut. Jotkut ruohovartiset kasvit talvehtivat lumen alla sellaisenaan. Hein\xc3\xa4kasvien korsi on erikoisrakenteinen ruohovarsi._NEWLINE_Puuvarsi on sis\xc3\xa4osiltaan puutunut ja talvenkest\xc3\xa4v\xc3\xa4. Puuvartisia kasveja voidaan nimitt\xc3\xa4\xc3\xa4 puiksi, pensaiksi tai varvuiksi kokonsa ja kasvutapansa perusteella.'